CPF แกร่งกว่าตลาด กูรูแนะ “ซื้อ” หลังกำไร Q1/58 โตกว่า 40%
CPF ปิดตลาดภาคเช้า ราคาอยู่ที่ 24.10 บาท บวก 0.60 บาท หรือ 2.55% สูงสุดที่ 24.40 บาท ต่ำสุดที่ 23.80 บาท มูลค่าซื้อขายที่ 651.07 ล้านบาท โบรกเกอร์แนะนำซื้อ ราคา 32.75 บาท
18 พ.ค. 2558

ผู้สื่อข่าวรายงานว่า ราคาหุ้นบริษัท เจริญโภคภัณฑ์อาหาร จำกัด (มหาชน) หรือ CPF ปิดตลาดภาคเช้า ราคาอยู่ที่ 24.10 บาท บวก 0.60 บาท หรือ 2.55% สูงสุดที่ 24.40 บาท ต่ำสุดที่ 23.80 บาท มูลค่าซื้อขายที่ 651.07 ล้านบาท ขณะที่ดัชนีตลาดหุ้นไทยโดยรวมลบ 0.15%

บล.เมย์แบงก์ กิมเอ็ง (ประเทศไทย) ระบุในบทวิเคราะห์ โดยแนะนำ “ซื้อ” CPF ให้ราคาเป้าหมายที่ 32.75 บาท โดยเห็นว่า CPF รายงานกำไรสุทธิไตรมาส 1/58 ที่ 2,956 ล้านบาท เพิ่มขึ้น 266% จากไตรมาสก่อน และเพิ่มขึ้น 44% จากช่วงเดียวกันของปีก่อน หากไม่รวมกำไรพิเศษ คือ กำไรจากการขายที่ดิน 705 ล้านบาท และ กำไรจากการขายหุ้น บริษัท ซีพีออลล์ จำกัด (มหาชน) หรือ CPALL และบริษัท ทรูคอร์ปอเรชั่น จำกัด (มหาชน) หรือ TRUE รวม 2,505 ล้านบาท
ทั้งนี้ CPF มีกำไรปกติ 714 ล้านบาท ดีกว่าที่คาดว่าจะขาดทุน โดยเป็นครั้งแรกในรอบ 4 ไตรมาสที่งบดีกว่าที่คาดการณ์ ทั้งนี้เป็นผลมาจากอัตรากำไรขั้นต้นดีกว่าคาด ทำให้ผลประกอบการฟื้นตัวจากขาดทุนในไตรมาส 4/57 มาเป็นกำไร
ขณะที่เชื่อว่าผลประกอบการไตรมาส 1/58 จะเป็นจุดต่ำสุดของปีนี้ กำไรมีแนวโน้มเติบโตดีขึ้นในไตรมาส 2 และ 3 ปีนี้  ซึ่งเป็นไฮซีซั่นของธุรกิจ นอกจากนั้น ราคาสัตว์บกคาดจะค่อยๆ ฟื้นตัว ธุรกิจกุ้งขาดทุนน้อยลง ธุรกิจในต่างประเทศฟื้นตัวขึ้น และ มีการรับรู้ผลประกอบการของธุรกิจที่กัมพูชา (CPC) เพิ่มขึ้นเป็น 100% จากเดิมรับรู้กำไรในสัดส่วน 25% หลังจากเพิ่มสัดส่วนการลงทุน
 